Recommended byColombia
536 ఎపిసోడ్‌లోని హైలైట్స్‌ చూద్దాం!
‘నాలుగు రోజుల్లో నీ కూతుర్ని నీకు అప్పగిస్తాం’ అని సౌందర్య–ఆనందరావులు నచ్చజెప్పి పంపడంతో దీప ఆనందంగా ఇంటికి వస్తుంది. అప్పటికే శౌర్య, వారణాసి.. దీప కోసం కంగారు పడుతూ ఉంటారు. దీప ఆటోలోంచి దిగడం చూసి వాళ్లు చాలా హ్యాపీగా ఫీల్‌ అవుతారు. దీప పరుగున వచ్చి శౌర్యని సంతోషంగా హగ్‌ చేసుకున్న తర్వాత.. శౌర్యకి, వారణాసికీ స్వీట్‌ తినిపిస్తుంది. హిమని ప్రేమగా ముద్దాడిన సీన్‌ తలుచుకుని మురిసిపోతుంది. ‘పదండి పులావ్‌ చేస్తాను’ అంటూ శౌర్యని, వారణాసినీ లోనికి తీసుకుని వెళ్తుంది దీప.
దీప చుక్కలు చూపించడంతో మౌనిత ఆవేశంగా, ఆసహనంతో ఇంటికి వెళ్తుంది. ఒక డబ్బా చేత్తో పట్టుకుని శ్రీలతను పిలిచి.. ‘‘ఇందులో ఐదువేల గుండు సూదులు ఉండాలి.. లెక్కపెట్టు. ఒక్కటి తక్కువున్నా ఆ షాప్‌ వాడి మీద కేసు వేద్దాం.. లెక్కపెట్టు.. లెక్కపెట్టు’’ అని చెప్పి సోఫాలో కూర్చుని ఆలోచనలో పడుతుంది. శ్రీలత షాక్‌ అవుతూనే.. ‘దీని శాడిజం తగలెయ్యా’ అని తిట్టుకుంటూ లెక్కపెడుతూ ఉంటుంది. మౌనిత దీప మాటలనే తలుచుకుంటూ.. ‘‘ఏమైంది? ఉన్నట్టుంది దీప ఎందుకు సడన్‌గా ఇలా మారిపోయింది. ఏదైనా జరిగితే కార్తీక్‌ చెప్పేవాడుగా..?’ అంటూ ఆలోచించుకుంటూ ఉంటుంది.
ఇంతలో శ్రీలత ఆ బాక్స్‌ తీసుకొచ్చి మౌనితకి ఇస్తూ.. ‘‘మౌనితా నువ్వు షాప్‌ వాడి మీద కేసు వెయ్యక్కర్లేదే.. సరిగ్గా ఐదు వేల గుండు సూదులు ఉన్నాయి’’ అని లెక్కపెట్టకుండా అబద్ధం చెబుతుంది. ‘‘ఐదువేల సూదులు ఐదు నిమిషాల్లో లెక్కపెట్టావంటే నేను నమ్మాలా?’’ అంటుంది మౌనిత శ్రీలత వైపు సూటిగా చూస్తూ. ‘‘అనుమానం ఉంటే నువ్వే లెక్క చూసుకో’’ అంటుంది శ్రీలత. ‘‘అవునా..’’ అంటూనే సగం గుండు సూదులు బల్ల మీద వేసి.. ‘‘అయితే వీటిని లెక్కపెట్టు’’ అంటుంది మౌనిత కావాలనే. తప్పేది లేక లెక్కించడం మొదలుపెడుతుంది శ్రీలత. ‘నాకు కసిపుట్టినప్పుడు ఆడుకోవడానికి ఆ దేవుడు దీపనే కాదు.. దిబ్బరొట్టెలాంటి దీన్ని కూడా ఇచ్చాడు’ అనుకుంటుంది మౌనిత మనసులో శ్రీలతని చూస్తూ.
హిమ–కార్తీక్‌ ఇంటికి తిరిగి వస్తారు. (దీప ఇంటికి వచ్చిన టైమ్‌కి.. హిమ వాళ్ల స్నేహితురాలి తండ్రికి గుండెపోటు రావడంతో కార్తీక్‌ని తీసుకుని హడావుడిగా వెళ్లిపోయింది. దీప వచ్చి నువ్వు నా బిడ్డవే అని చెబితే కార్తీక్‌ ఆరా తీస్తాడని సౌందర్య–ఆనందరావులు కంగారు పెట్టి కార్తీక్‌కి ఇష్టం లేకపోయినా ఇంట్లోంచి వాళ్లిద్దరినీ పంపేస్తారు). నువ్వు వచ్చేదాకా ఇక్కడే ఉంటాను తల్లి అని వంటలక్క(దీప) చెప్పిన మాటలు గుర్తుకొచ్చి హిమ పరుగున లోనికి వస్తుంది. ‘‘వంటలక్కా వంటలక్కా..’’ ఇళ్లంతా తిరుగుతుంది. ‘‘శౌర్య ఒక్కర్తే ఉంటుందని వంటలక్క వెళ్లిపోయిందమ్మా’’ అని సౌందర్య చెప్పడంతో కాస్త దిగులుగా లోనికి వెళ్లిపోతుంది.
కార్తీక్‌ అనుమానంగా చూస్తూ.. కోటి ప్రశ్నలు విసిరేందుకు సిద్ధంగా లోనికి నడిచి రావడం చూసి భార్యభర్తలు(సౌందర్య–ఆనందరావులు) ఇద్దరూ కంగారు పడుతూ ఉంటారు. మొత్తానికి కార్తీక్‌ వచ్చి పక్కనే కూర్చుని సూటిగా చూస్తూ ‘ఎందుకొచ్చింది?’ అని అడుగుతాడు కార్తీక్‌. ‘‘ఎవరు?’’ అంటుంది సౌందర్య అర్థమైనా అర్థం కాలేనట్లుగా చూస్తూ. ‘‘అదే’’.. అంటాడు కార్తీక్‌. ‘‘అదే అంటే ఎవరు?’’ అంటూ మాట దాటేసే ప్రయత్నం చేసింది సౌందర్య. కానీ, కార్తీక్‌ వదిలిపెట్టేలా లేడు. ‘‘నీ ముద్దుల వంటలక్క?!’’ అంటాడు కాస్త కఠినంగా. ‘‘కలొచ్చిందట..’’ అంటుంది తల కిందకి దించుకుంటూ సౌందర్య.
‘‘హో.. ఏమని? నేను మౌనితని పెళ్లి చేసుకున్నట్టా?’’ అంటాడు కార్తీక్‌ వెటకారంగా. ‘‘అలాంటి నీచమైన కలలు ఎవరికైనా వస్తాయా?’’ అంటూ కోపంగా చూస్తుంది సౌందర్య. ‘‘మరి మీ ముద్దుల సెల్ఫ్‌రెస్పెక్ట్‌కి ఏం కలొచ్చింది?’’ అని అడుగుతాడు కార్తీక్‌. ‘‘ఓ మూర్ఖుడు హిమని తీసుకుని అమెరికా వెళ్లడానికి ఫ్లైట్‌ ఎక్కితే.. పారాచ్యూట్ తీసుకుని హిమ కిందకి దూకేసినట్లు కలొచ్చిందట’’ అని కవర్‌ చేస్తుంది సౌందర్య. ‘‘ఓహో.. పూర్‌ వంటలక్కకి చాలా రిచ్‌ కలలు వస్తున్నాయే.. ఫ్లైటూ, పారాచ్యూటూ..?..’’ అంటూ ఆగి.. ‘‘ఏం రావుగారు మీరన్నా నిజం చెప్పొచ్చుగా..?’’ అంటాడు తండ్రితో కార్తీక్‌ కళ్లు ఎరగేస్తూ.
‘‘నన్నులాగకు సుపుత్రా.. నాకు కలలు.. వాటి ఫలితాలు అనే సబ్జెక్ట్‌ అస్సలు తెలియదు’’ అంటూ తప్పించుకునే ప్రయత్నం చేస్తాడు ఆనందరావు. ‘‘కానీ కలలతాలూకు రియాక్షన్స్‌, కలలు తాలూకు ఎమోషన్స్‌ మాత్రం చూస్తూ కంటతడిని కళ్లజోడు చాటున దాచుకోవడం మాత్రం తెలుసే..?’’ అంటాడు కార్తీక్‌ వెంటకారంగా. ‘‘తల్లి బిడ్డ హిమ.. దానికి ఏం కాని తల్లి దీప.. భగవంతుడు ఎందుకు వాళ్లమధ్య అంత గాఢమైన బంధం ఏర్పరిచాడో.. ఆయనకే తెలియాలి.. అంతా ఆయన లీల’’ అంటూ విషయాన్ని కవర్‌ చేసే ప్రయత్నం చేస్తాడు ఆనందరావు.
‘‘ఆయన లీలలు సంగతి సరే.. దాని(దీప) గోల మనింట్లో ఎలా? ఇది ఎవరి లీలా? దర్శకరత్నా.. దర్శకవజ్రా.. అంతా మన అమ్మగారిదేనా?’’ అంటాడు కార్తీక్‌ కాస్త కోపంగా చూస్తూ. ‘‘ఏం వాగుతున్నావ్‌రా?’’ అంటుంది కోపంగా సౌందర్య. ‘‘హా.. లేకపోతే.. ‘అదే బంధం సరికొత్త ఉత్తేజం’ అన్నట్లు.. ‘అదే వంటలక్క సరికొత్త ఎమోషన్స్‌’ ఎందుకు చూపించి పోయింది?’’ అంటాడు కార్తీక్‌. ‘‘అంతకన్నా దానికి ఆ పీడకల ఎందుకు వచ్చిందో.. దాని కలలని కూడా నేనే డైరెక్ట్‌ చేసి ఉంటానో ఏమోనని ఈ డౌట్స్‌ ఏం రావట్లేదా?’’ అంటుంది సౌందర్య అసహనంగా. ‘‘పిచ్చి తల్లి.. నాకు ఏ గందరగోళం లేదు. క్లారిటీ ఎప్పుడో వచ్చింది. దీని కన్‌క్లూజన్‌ నేనే ఇస్తాను’’ అంటూ అక్కడ నుంచి లేచి వెళ్లిపోతాడు కార్తీక్‌. దాంతో ఆనందరావు–సౌందర్యలు ఒకరి ముఖం ఒకరు చూసుకుంటూ మనకి అబద్ధం చెప్పడం కూడా సరిగా రాదు అనుకుంటారు.
శౌర్య బొమ్మలతో ఆడుకుంటూ ఉంటుంది. దీపకి ఇంతలో కార్తీక్‌ నుంచి ఫోన్‌ వస్తుంది. డాక్టర్‌ బాబు అని పేరు చూసుకుని.. ‘‘మళ్లీ తిట్టడానికే ఫోన్‌ చేస్తున్నాడేమో.. సరే నాకేమైనా కొత్తా’’ అనుకుంటూ ఫోన్‌ లిప్ట్‌ చేస్తుంది. అయితే అవతల హిమ మాట్లాడుతూ.. ‘‘వంటలక్కా’’ అనడంతో దీప ఆనందానికి అవదులు లేకుండా పోతాయి. చాలా సేపు మాట్లాడుకున్నాక శౌర్యకి ఫోన్‌ ఇచ్చి మాట్లాడిస్తుంది. ఇంతలో తన మనసుకు మౌనిత గుర్తుకొస్తుంది. ‘అంటే మౌనితకి హిమే నా కూతురు అనే విషయం తెలుసా? తెలిసే నన్ను పిచ్చి దాన్ని చేసి ఆడుకుందా’ అనుకుంటూ ఆలోచించుకుంటూ ఉంటుంది. ‘సరే ఏదైతేనేం.. ఇకపై నేనేంటో చూపిస్తాను దానికి’ అని మనసులో సరిపెట్టుకుంటుంది దీప.
సౌందర్య, ఆనందరావు, హిమ తింటూ ఉంటారు. ఇంతలో కార్తీక్‌ వచ్చి తినడానికి కూర్చుంటాడు. ఆ టైమ్‌లో సౌందర్య, కార్తీక్‌లు ఒకరి మీద ఒకరు సెటైర్లు వేసుకుంటూ ఉంటారు. వాళ్లని చూసి హిమ, ఆనందరావులు నవ్వుకుంటూ ఉంటారు.
కమింగ్‌ అప్‌..
దీప అత్తింటికి వెళ్తుంది. సౌందర్య, ఆనందరావులు షాక్‌ అవుతారు. ‘‘ఎందుకొచ్చావే?’’ అని అడుగుతుంది సౌందర్య. ‘‘నా బిడ్డని తీసుకుని వెళ్లడానికి’’ అంటుంది దీప. పై నుంచి కార్తీక్‌, హిమ నడిచి వస్తారు. దీపని చూసిన హిమ.. కార్తీక్‌ని వదిలి పరుగున వెళ్లి దీపని పట్టుంది. ఇటు శౌర్య కూడా పరుగున వచ్చి దీపని పట్టుకుంటుంది. మొత్తానికీ ఈ కమింగ్‌ అప్‌ చూస్తుంటే సౌందర్యకి ‘కల’ వచ్చి ఉండొచ్చు అనిపిస్తోంది. అది నిజమో లేక కలో తెలియాలంటే రేపటి ఎపిసోడ్‌ వరకూ వేచి చూడాల్సిందే. కార్తీకదీపం కొనసాగుతోంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.